Na temelju članaka 7. i 12. Zakona o ustanovama („Narodne novine“, broj 76/93, 29, 97, 47/99, 35/08 i 127/19), članka 10. stavka 2. Zakona o knjižnicama i knjižničnoj djelatnosti („Narodne novine“, broj 17/19 i 98/19) i članka 32. Statuta Grada Skradina („Službeni vjesnik Šibensko-kninske županije“, broj 10/09, 5/13 i 3/18), Gradsko vijeće Grada Skradina, na 19. sjednici, od 13. veljače 2020.g., donosi

**ODLUKU**

**o osnivanju Gradske knjižnice “Ivan Pridojević” Skradin**

**(pročišćeni tekst)**

**Članak 1.**

Ovom odlukom osniva se Gradska knjižnica “Ivan Pridojević” Skradin (u daljnjem tekstu: Knjižnica) kao javna ustanova za obavljanje knjižnične djelatnosti.

Osnivač Knjižnice je Grad Skradin.

Ustrojena novim zakonskim propisima Knjižnica nastavlja tradiciju i rad knjižnice “Ivan Pridojević” koja je bila u sastavu Matice Hrvatske, Ogranak Skradin.

Vlasnik Gradske knjižnice je osnivač.

**Članak 2.**

Naziv Knjižnice glasi: Gradska knjižnica “Ivan Pridojević” Skradin.

Sjedište Knjižnice je u Skradinu, dr. Franje Tuđmana 33, prizemlje.

Knjižnica ima svojstvo pravne osobe i kao takva upisuje se u sudski registar kod nadležnog Trgovačkog suda.

**Djelatnost Knjižnice**

**Članak 3.**

Djelatnost Knjižnice obuhvaća:  
– nabavu knjižnične građe i izgradnju knjižničnih zbirki  
– stručnu obradu knjižnične građe prema stručnim standardima, što uključuje izradu informacijskih pomagala u tiskanom i/ili elektroničkom obliku  
– pohranu, čuvanje i zaštitu knjižnične građe te provođenje mjera zaštite knjižnične građe koja je kulturno dobro  
– pružanje informacijskih usluga, posudbu i davanje na korištenje knjižnične građe, uključujući međuknjižničnu posudbu  
– digitalizaciju knjižnične građe  
– usmjeravanje i podučavanje korisnika pri izboru i korištenju knjižnične građe, informacijskih pomagala i drugih izvora

– vođenje dokumentacije i prikupljanje statističkih podataka o poslovanju, knjižničnoj građi, korisnicima i o korištenju usluga knjižnice,

- prikupljanje statističkih podataka vezanih uz provedbu propisa kojima se uređuju autorska i srodna prava,  
– pripremanje kulturnih, informacijskih, obrazovnih i znanstvenih sadržaja i programa,

- organiziranje i održavanje predstava, koncerata, predavanja, izložbi i sličnih

manifestacija, te  
– obavljanje i drugih poslova sukladno ovom Zakonu i drugim propisima.

-2-

**Članak 4.**

Sredstva za osnivanje i početak rada Knjižnice osigurat će se:

- sredstvima osiguranim u proračunu Grada Skradina

- knjižničnom građom i

- knjižničnom dokumentacijom prostorom u vlasništvu Grada Skradina.

**Tijela Knjižnice**

**Članak 5.**

Ustrojstvo i način rada Knjižnice uređuje se ovom odlukom i Statutom sukladno odredbama Zakona o knjižnicama i knjižničnoj djelatnosti i Zakona o ustanovama.

**Članak 6.**

Knjižnicu vodi i njome upravlja ravnatelj.

Ravnatelj predstavlja i zastupa javnu knjižnicu u pravnom prometu i pred tijelima državne vlasti te obavlja druge poslove predviđene zakonom, aktom o osnivanju i statutom.

Ravnatelj je stručni voditelj Knjižnice.

**Članak 6a.**

Ravnatelja imenuje i razrješuje Gradsko vijeće Grada Skradina, sukladno zakonu i statutu.

Javni natječaj za imenovanje ravnatelja Knjižnice raspisuje i provodi Gradsko vijeće Grada Skradina.

Ravnateljem Knjižnice može se, na temelju predloženog četverogodišnjeg plana rada, imenovati osoba koja ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij, položen stručni knjižničarski ispit, najmanje pet godina rada u knjižnici, odlikuje se stručnim, radnim i organizacijskim sposobnostima, te ispunjava druge uvjete propisane statutom.

Iznimno od stavka 3. ovoga članka, ako se na ponovljeni natječaj ne javi osoba koja ima propisane uvjete za ravnatelja javne knjižnice, može se na temelju predloženog četverogodišnjeg plana rada imenovati osoba koja ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij, uz uvjet polaganja stručnog knjižničarskog ispita u roku od tri godine od dana imenovanja, te ispunjava druge uvjete propisane statutom.

Položen stručni knjižničarski ispit u smislu stavka 3. ovoga članka ima i osoba koja je oslobođena polaganja stručnog knjižničarskog ispita na temelju zakona kojima je uređivana knjižnična djelatnost.  
 Ravnatelj se imenuje na mandat od 4 godine i može biti ponovno imenovan.  
 Način imenovanja i razrješenja ravnatelja pobliže se uređuje statutom.

Za vršitelja dužnosti ravnatelja može se, bez provođenja javnog natječaja, imenovati

osoba koja ima obrazovanje propisano stavkom 3. ovoga članka, a na ovu dužnost može se imenovati i osoba koja nije djelatnik knjižnice, a najdulje do godinu dana.  
 Statutom Knjižnice mogu se propisati i drugi uvjeti za imenovanje ravnatelja javne knjižnice.

-3-

**Članak 7.**

Do izbora ravnatelja Knjižnicu vodi privremeni ravnatelj kojeg imenuje osnivač. Privremeni ravnatelj:

- upravlja Knjižnicom,

- donosi Statut,

- zastupa i predstavlja Knjižnicu,

- obavlja i druge poslove u svezi s početkom rada i registracije Knjižnice.

**Imovina i sredstva za rad Knjižnice**

**Članak 8.**

Sredstva za rad Knjižnice osiguravaju se iz vlastitih prihoda Knjižnice, proračuna Grada Skradina, sponzorstvima, donacijama, darovanjima i na druge načine u skladu sa zakonom.

Osnivač osigurava sredstva za rad Knjižnice.

Sredstva za rad uključuju sredstva za plaće, sredstva za nabavu građe, sredstva za programe, materijalne izdatke, stalno stručno usavršavanje djelatnika Knjižnice i sredstva za zaštitu knjižnične građe, kao i sredstva za investicije i investicijsko održavanje, ako posebnim zakonom nije drukčije određeno.

Visinu sredstava iz stavka 3. ovog članka osnivač će utvrditi kod donošenja proračuna za svaku godinu.

**Članak 9.**

Sredstva za rad koje osigurava osnivač Knjižnice, te sredstva stečena vlastitom djelatnošću ili sredstva pribavljena iz drugih izvora, čine imovinu Knjižnice.

**Članak 10.**

Knjižnica se obvezuje Gradu Skradinu kao osnivaču najmanje jednom godišnje podnijeti izvješće o radu i financijskom poslovanju.

**Članak 11.**

Ako u obavljanju svoje djelatnosti Knjižnica ostvari dobit, ta se dobit upotrebljava isključivo za obavljanje i razvoj djelatnosti za koju je osnovana u skladu s zakonom i ovom odlukom.

Eventualno ostvarena dobit Knjižnice utvrdit će se na kraju godine.

**Članak 12.**

Ako Knjižnica na kraju financijske godine iskaže gubitak u poslovanju osnivač se obvezuje:

- da će gubitak u iznosu do 5.000,00 kn pokriti bespovratno,

- da će gubitak od 5.000,00 kn do stvarnog gubitka pokriti uz obvezu povrata sredstava.

-4-

**Članak 13.**

O stjecanju, opterećivanju i otuđivanju imovine Knjižnice, osim nekretnina, odlučuje:

1. ravnatelj samostalno, kada pojedinačna vrijednost imovine ne prelazi iznos od 20.000,00 kn (dvadesettisućakuna),
2. osnivač, kada pojedinačna vrijednost imovine prelazi vrijednost iz točke 1. ovog stavka.

O stjecanju, opterećivanju i otuđivanju nepokretne imovine Knjižnice odlučuje osnivač.

**Članak 14.**

Međusobna prava i obveze osnivač i Knjižnica određuju kao što slijedi:

- osnivač se obvezuje Knjižnici redovno osigurati sredstva za rad i pomoć u radu, te joj omogućiti nesmetano obavljanje njezine djelatnosti.

Knjižnica se obvezuje uredno obavljati svoju djelatnost u skladu s zakonom o knjižnicama i drugim relevantnim propisima, te podnositi osnivaču godišnje izvješće o svom radu.

**Prestanak rada Knjižnice**

**Članak 15.**

Knjižnica prestaje postojati odlukom Gradskog vijeća Grada Skradina ako ocijeni da su prestali razlozi za postojanje Knjižnice, odnosno ako se ocijeni da više nema mogućnosti za ostvarivanje zadaća Knjižnice, kao i na drugi način predviđen zakonom.

**Završne odredbe**

**Članak 16.**

Ova odluka stupa na snagu osmog dana od dana objave u “Službenom vjesniku Šibensko-kninske županije”.

KLASA:612-04/07-01/1

URBROJ: 2182/03-02-20-3

Skradin, 13. veljače 2020.g.

**GRADSKO VIJEĆE**

**GRADA SKRADINA**

**PREDSJEDNICA**

Nadija Zorica, v.r.